


Z A P I S N I K
16.  sjednice Vijeća Gradske četvrti Donja Dubrava,
održane 27. listopada 2022.
u dvorani „AB“ Područnog ureda gradske uprave Dubrava, Dubrava 49,
s početkom u 16,00 sati


Nazočni članovi Vijeća: Trpimir Majcan, Alin Kavur, Petar Atanasoski, Darijen Belec, Antun Bošnjaković, Igor Božić, Mira Božić, Mladen Cetinja, Ivan Forgač, Adriano Friganović, Nikola Horvatić, Tomislav Ivanek, Ankica Penava Pejčinović, Hrvoje Tomić i Ivan Totić.
Nenazočan član Vijeća: Ivan Totić
Nazočni članovi VMO: Ivan Vrgoč – predsjednik VMO Trnava i Zrinka Penava – članica VMO „Ivan Mažuranić“.
Nazočni djelatnici Službe za MS, civilnu zaštitu i sigurnost: 
Marija Nakić – voditeljica Područnog odsjeka Donja Dubrava i 
Snježana Pehar – stručni referent za rad tijela mjesne samouprave. 

Sjednici su nazočni gosti (profesorice i nekoliko učenica) iz Osnovne škole M. J. Zagorke, Osnovne škole Granešina i Udruge „Onko beauty“.

Predsjedava Trpimir Majcan, predsjednik Vijeća Gradske četvrti Donja Dubrava.
Prije početka sjednice članovima Vijeća podijeljen je prijedlog dopune dnevnog reda s prilozima.
Pozdravlja nazočne goste i predlaže da se predstave.
Gosti zahvaljuju na pruženoj mogućnosti, ukratko opisuju svoj rad i suradnju dvije škole s područja Dubrave, jedne osnovne škole iz centra grada i Udruge. Kako je listopad mjesec prevencije malignih bolesti bavili su se poticanjem svijesti o raku dojke i prevenciji. Udruga „Onko beauty“ bavi se estetskim problemima s kojima se susreću operirane žene. Učenici su u suradnji s Udrugom izrađivali ukrase kojima su prikupljali sredstva za pomoć operiranim ženama kako bi im se pomoglo u različitim problemima s kojima se susreću nakon liječenja. Prikupljene su donacije članova Vijeća i podijeljeni su im pokloni koje su učenici izradili.
Predsjednik predlaže, budući da Vijeće nije ranije obaviješteno o predstavljanju Udruge i o prikupljanju donacija, da se naknadno još prikupe sredstva i predaju Udruzi. Gosti zahvaljuju Vijeću i napuštaju sjednicu.
Predsjednik daje riječ A. Penava Pejčinović koja pojašnjava program socijalizacije pasa i poziva članove Vijeća da se jave Centru za rehabilitaciju „Silver“ ako imaju mogućnosti sudjelovati u programu socijalizacije pasa.
Predsjednik utvrđuje da je sjednici nazočno 14 članova Vijeća te ono može pravovaljano odlučivati. Otvara 16. sjednicu Vijeća Gradske četvrti Donja Dubrava. 
Pita članove Vijeća imaju li primjedbi na zapisnik 15. sjednice. Budući da primjedbi nije bilo, nakon provedenog glasovanja utvrđuje da je zapisnik jednoglasno prihvaćen.
Potom predlaže dopunu dnevnog reda točkama 2., 5., 6. i 7. za koju su članovi Vijeća prije početka sjednice dobili materijale.
Budući da drugih prijedloga nije bilo, daje na glasovanje prijedlog dopune dnevnog reda te nakon provedenog glasovanja utvrđuje da su dopune prihvaćene sa 13 glasova „za“. Potom daje na glasovanje prijedlog dnevnog reda s prihvaćenim dopunama i nakon provedenog glasovanja utvrđuje da je, također sa 13 glasova „za“ usvojen



D N E V N I   R E D:

1. Prijedlog zaključka o izmjeni Financijskog plana Gradske četvrti Donja Dubrava za 2022.
- predlagatelj: predsjednik Vijeća
2. Prijedlog Programa održavanja komunalne infrastrukture na području Gradske četvrti Donja Dubrava u 2023.
- predlagatelj: predsjednik Vijeća
3. Prijedlog Pravila Gradske četvrti Donja Dubrava
- predlagatelj: predsjednik Vijeća
4. Prijedlog Poslovnika o radu Vijeća Gradske četvrti Donja Dubrava
- predlagatelj: predsjednik Vijeća
5. Prijedlozi zaključaka o manifestaciji Advent u Dubravi
a) Prijedlog zaključka o organiziraju manifestacije Advent u Dubravi
b) Prijedlog zaključka o odobrenju korištenja sredstava (za najam šatora)
c) Prijedlog zaključka o odobrenju korištenja sredstava (za nabavu plakata, letaka…)
- predlagatelj: predsjednik Vijeća
6. Prijedlozi zaključaka o manifestacijama „Martinje u Oporovcu“ i „Vesni s ljubavlju“
a) Prijedlog zaključka o organizaciji manifestacije „Martinje u Oporovcu“
b) Prijedlog zaključka o organizaciji manifestacije „Vesni s ljubavlju“ – obilježavanje 100. obljetnice života i stvaralaštva Vesne Parun
- predlagatelj: predsjednik Vijeća
7. Prijedlog zaključka o očitovanju o prijedlozima za realizaciju projekata za optimizaciju, rekonstrukciju i izvođenje svjetlosne prometne regulacije (realizacija izrađene i verificirane projektne dokumentacije) u Ulici kneza Branimira i ulici Dubrava 
- predlagatelj: predsjednik Vijeća
8. Prijedlog zaključka o prijedlogu postavljanja zvučnih signalizatora na semaforskim uređajima na raskrižju Ul. kneza Branimira – Osječka i Ul. kneza Branimira – Štefanovečka cesta
- predlagatelj: predsjednik Vijeća
9. Prijedlog zaključka o prijedlogu uređivanja parkinga za bicikle postavljanjem klamerica 
- predlagatelj: predsjednik Vijeća
10. Prijedlog zaključka o prijedlogu iscrtavanja pješačkih prijelaza pored dječjeg igrališta u Aleji lipa 
- predlagatelj: predsjednik Vijeća
11. Prijedlog zaključka o čitovanju o zahtjevu za zakup dijela neizgrađenog građevinskog zemljišta oznake k.č.br. 7987/1 i 9584/3 obje k.o. Dubrava 
      - predlagatelj: predsjednik Vijeća
12. Prijedlog zaključka o stavljanju izvan snage Zaključka o očitovanju o mogućnosti raspolaganja prodajom k.č.br. 2/2 k.o. Peščenica (Klasa: 024-08/22-002/248, Urbroj: 251-13-11-4-22-12)
- predlagatelj: predsjednik Vijeća
13. Prijedlog zaključka o stavljanju izvan snage Zaključka o očitovanju o mogućnosti raspolaganja prodajom k.č.br. 2/2 k.o. Peščenica (Klasa: 024-08/22-002/248, Urbroj: 251-13-11-4-22-13)
- predlagatelj: predsjednik Vijeća
14. Pitanja i prijedlozi 


Ad 1 - Prijedlog zaključka o izmjeni Financijskog plana Gradske četvrti Donja Dubrava za 2022.
Predsjednik pojašnjava izmjene uz napomenu da ukupan iznos ostaje isti. Otvara raspravu. Bez rasprave, Vijeće uz 12 glasova „za“ i 2 „suzdržana“ glasa donosi

ZAKLJUČAK O IZMJENI FINANCIJSKOG PLANA
Gradske četvrti Donja Dubrava za 2022.
(Tekst Zaključka priložen je ovom zapisniku i njegov je sastavni dio)



Ad 2 - Prijedlog Programa održavanja komunalne infrastrukture na području Gradske četvrti Donja Dubrava u 2023.
Predsjednik napominje da je iznos za održavanje isti kao i prošle godine. Predlaže da se donese i zaključak o prijedlogu uvrštavanja u program redovnog održavanja prostora oko Dječjeg kazališta Dubrava i stare tržnice što je na jednoj od prijašnjih sjednica predložila A. Penava Pejčinović. U međuvremenu je stigla procjena troškova održavanja od strane Podružnice Čistoća, a o prijedlogu se očitovalo i Vijeće Mjesnog odbora Donja Dubrava koje je prijedlog prihvatilo.
Bez rasprave, uz 12 glasova „za“ i 2 „suzdržana“ glasa Vijeće donosi prijedlog

PROGRAM
održavanja komunalne infrastrukture
na području Gradske četvrti Donja Dubrava u 2023.
(Tekst programa priložen je ovom zapisniku i njegov je sastavni dio)

Također bez rasprave, Vijeće jednoglasno donosi

Z A K L J U Č A K
o prijedlogu uvrštavanja u program redovnog održavanja prostora oko 
Dječjeg kazališta Dubrava i stare tržnice

1. Vijeće predlaže da se prostor oko Dječjeg kazališta Dubrava u Cerskoj ulici kao i prostor stare tržnice uvrste u program redovnog održavanja Podružnice Čistoća u 2023. godini, jednom tjedno, sukladno dostavljenoj procjeni troškova održavanja.
1. Radi osiguranja sredstava potrebnih za realizaciju navedenoga u točki 1. ovoga Zaključka predlaže se umanjiti troškove ostalih stavki čišćenja shodno mogućnostima i potrebama.
1. Ovaj se zaključak dostavlja Gradskom uredu za mjesnu samoupravu, civilnu zaštitu i sigurnost na daljnje postupanje.


Ad 3 - Prijedlog Pravila Gradske četvrti Donja Dubrava
Predsjednik utvrđuje da su članovi Vijeća osim prijedloga Pravila dobili i primjerak gdje je istaknuto što se briše, a što dodaje te obrazloženje. Otvara raspravu.
Bez rasprave, Vijeće uz 13 glasova „za“ i 1 „suzdržan“ glas donosi

Pravila Gradske četvrti Donja Dubrava
(tekst Pravila priložen je ovom zapisniku i njegov je sastavni dio)

Ad 4 - Prijedlog Poslovnika o radu Vijeća Gradske četvrti Donja Dubrava
Predsjednik utvrđuje da su članovi Vijeća također osim prijedloga Poslovnika dobili primjerak u kojem je istaknuto što se briše, a što dodaje te obrazloženje. Napominje da se ovim prijedlogom skraćuje rok dostave materijala za sjednicu sa sedam na najkasnije pet dana prije održavanja sjednice, a u iznimnim slučajevima dozvoljava se sazivanje i održavanje sjednice elektroničkim putem, ali je u tom slučaju saziva gradonačelnik ili osoba koju on ovlasti.
Bez rasprave, Vijeće uz 13 glasova „za“ i 1 „suzdržanim“ glasom donosi

Poslovnik o radu Vijeća Gradske četvrti Donja Dubrava
(tekst Poslovnika priložen je ovom zapisniku i njegov je sastavni dio)


Ad 5 - Prijedlozi zaključaka o manifestaciji Advent u Dubravi

a) Prijedlog zaključka o organiziraju manifestacije Advent u Dubravi

Predsjednik napominje da Vijeće u suradnji s Vijećem Gradske četvrti Gornja Dubrava organizira Advent u Dubravi koji bi trajao od 2. do 6. prosinca i za to se može osigurati najviše 20.000,00 kn. Predlaže da se odobre sredstva za najam šatora i za nabavu plakata i letaka sukladno pristiglim ponudama. Poziva sve koji mogu da se uključe u organizaciju Adventa. 
U raspravi sudjeluju P. Atanasoski, A. Bošnjaković, M. Božić, A. Kavur i H. Tomić.
Vijeće s 13 glasova „za“ i 1 „suzdržanim“ glasom donosi

Z A K LJ U Č A K
o organiziranju manifestacije „Advent u Dubravi“

Vijeće u suradnji s Vijećem Gradske četvrti Gornja Dubrava organizira manifestaciju „Advent u Dubravi“ koja će se održati od 2. do 6. prosinca 2022.


b) Prijedlog zaključka o odobrenju korištenja sredstava (za najam šatora)

Predsjednik otvara raspravu o Prijedlogu zaključka kojim bi se odobrila sredstva za najam šatora za Advent. Bez rasprave, Vijeće s 13 glasova „za“ i 1 „suzdržanim“ glasom donosi

Z A K L J U Č A K
o odobrenju korištenja sredstava

1. Vijeće odobrava isplatu sredstava iz razdjela 0502 Proračuna Grada Zagreba za 2022. godinu, na teret Pozicije 168-3299 „Ostali nespomenuti rashodi poslovanja“. Vijeće Gradske četvrti Donja Dubrava, u svrhu organizacije Adventa u Dubravi i promocije Vijeća, financira najam šatora, stolova i klupa u iznosu od 10.000,00 kn.
Sredstva će biti uplaćena u korist VITO obrt za usluge, Sesvetski Kraljevec, Dugoselska 33a, sukladno ponudi broj 02-22 od 24. listopada 2022. godine.
1. Ovaj se Zaključak dostavlja Gradskom uredu za mjesnu samoupravu, civilnu zaštitu i sigurnost na postupanje.



c) Prijedlog zaključka o odobrenju korištenja sredstava (za nabavu plakata, letaka…)

Predsjednik otvara raspravu o Prijedlogu zaključka kojim bi se odobrila sredstva za nabavu plakata i letaka. Bez rasprave, Vijeće s 13 glasova „za“ i 1 „suzdržanim“ glasom donosi

Z A K L J U Č A K
o odobrenju korištenja sredstava

1. Vijeće odobrava isplatu sredstava iz razdjela 0502 Proračuna Grada Zagreba za 2022. godinu, na teret Pozicije 168-3299 „Ostali nespomenuti rashodi poslovanja“. Vijeće Gradske četvrti Donja Dubrava, u svrhu organizacije Adventa u Dubravi i promocije Vijeća, financira nabavu  letaka, plakata, majica, akreditacija i zahvalnica u iznosu od 9.997,50 kn.
Sredstva će biti uplaćena u korist Meglaj dizajn d.o.o., Lučko, F. Puškarića 110e, sukladno ponudi broj 56 od 21. listopada 2022. godine.
2. Ovaj se Zaključak dostavlja Gradskom uredu za mjesnu samoupravu, civilnu zaštitu i sigurnost na postupanje.



Ad 6 - Prijedlozi zaključaka o manifestacijama „Martinje u Oporovcu“ i „Vesni s ljubavlju“
a) Prijedlog zaključka o organizaciji manifestacije „Martinje u Oporovcu“
Predsjednik predlaže da se podrže manifestacije koje će se održati u Gradskoj četvrti Gornja Dubrava. Bez rasprave Vijeće s 13 glasova „za“ i 1 „suzdržanim“ glasom donosi

Z A K LJ U Č A K
o organiziranju manifestacije „Martinje u Oporovcu“

Vijeće u suradnji s Vijećem Gradske četvrti Gornja Dubrava organizira tradicionalnu vinsku svečanost „Martinje u Oporovcu“ uz zabavni i kulturno-umjetnički program te gastro-enološku ponudu koja će se održati 11. studenoga 2022. u MO Oporovec, Oporovečki vinogradi 20.


b) Prijedlog zaključka o organizaciji manifestacije „Vesni s ljubavlju“ – obilježavanje 100. obljetnice života i stvaralaštva Vesne Parun
Predsjednik napominje da će se manifestacija „Vesni s ljubavlju“ održati u Narodnom sveučilištu Dubrava. Bez rasprave Vijeće s 13 glasova „za“ i 1 „suzdržanim“ glasom donosi

Z A K LJ U Č A K
o organiziranju manifestacije „Vesni s ljubavlju“ – obilježavanje
100. obljetnice života i stvaralaštva Vesne Parun

Vijeće u suradnji s Vijećem Gradske četvrti Gornja Dubrava organizira manifestaciju „Vesni s ljubavlju“ – obilježavanje 100. obljetnice života i stvaralaštva Vesne Parun koja se održava od 25. listopada do 3. studenoga 2022. u Narodnom sveučilištu Dubrava izložbom likovnih i literarnih radova s motivima stvaralaštva Vesne Parun uz kulturno-umjetnički program te virtualnom izložbom na mrežnim stranicama.  
Ad 7 - Prijedlog zaključka o očitovanju o prijedlozima za realizaciju projekata za optimizaciju, rekonstrukciju i izvođenje svjetlosne prometne regulacije (realizacija izrađene i verificirane projektne dokumentacije) u Ulici kneza Branimira i ulici Dubrava 
Predsjednik napominje da su na svojim sjednicama Vijeće Mjesnog odbora Donja Dubrava i Vijeće Mjesnog odbora „Ivan Mažuranić“ dali pozitivna mišljenja o predmetnim projektima. Otvara raspravu. Bez rasprave, Vijeće jednoglasno donosi

Z A K L J U Č A K
o očitovanju o prijedlozima za realizaciju projekata za optimizaciju,
rekonstrukciju i izvođenje svjetlosne prometne regulacije (realizacija izrađene
 i verificirane projektne dokumentacije) u Ulici kneza Branimira i ulici Dubrava
 
1. Razmotren je dopis Gradskog ureda za obnovu izgradnju, prostorno uređenje, graditeljstvo, komunalne poslove i promet Klasa: 340-08/22-002/374, Urbroj: 251-10-44-01/003-22-14 od 30. rujna 2022. (s dokumentacijom na CD mediju) kojim se traži očitovanje Vijeća o prijedlozima za realizaciju projekata za optimizaciju, rekonstrukciju i izvođenje svjetlosne prometne regulacije u Ulici kneza Branimira i ulici Dubrava.
2. Vijeće prihvaća prijedlog za realizaciju projekta „Optimizacija koordiniranog poteza semaforskih uređaja na Ulici kneza Branimira“ u dijelu koji se odnosi na područje Gradske četvrti Donja Dubrava te prijedlog za realizaciju projekta „Optimizacija koordiniranog poteza semaforskih uređaja na ulici Dubrava“.
3. Ovaj zaključak dostavlja se Gradskom uredu za obnovu, izgradnju, prostorno uređenje, graditeljstvo, komunalne poslove i promet na daljnje postupanje.
 

Ad 8 - Prijedlog zaključka o prijedlogu postavljanja zvučnih signalizatora na semaforskim uređajima na raskrižju Ul. kneza Branimira – Osječka i Ul. kneza Branimira – Štefanovečka cesta
Predsjednik utvrđuje da je potpredsjednik Vijeća Alin Kavur predložio da se zatraži postavljanje zvučnih signalizatora te je sukladno njegovom prijedlogu sačinjen Prijedlog zaključka o kojem otvara raspravu. 
Bez rasprave, Vijeće jednoglasno donosi

Z A K L J U Č A K 
o prijedlogu postavljanja zvučnih signalizatora na semaforskim uređajima 
na raskrižju Ul. kneza Branimira – Osječka i Ul. kneza Branimira – Štefanovečka cesta

1. Vijeće predlaže postavljanje zvučnih signalizatora na semaforskim uređajima na raskrižju Ul. kneza Branimira – Osječka i Ul. knaza Branimira – Štefanovečka cesta.
Na predmetnim lokacijama pješačke prijelaze koriste i slijepe osobe te bi im postavljanje zvučnih signalizatora omogućilo sigurniji prijelaz vrlo prometnih i opasnih raskrižja.
1. Ovaj Zaključak dostavlja se Gradskom uredu za obnovu, izgradnju, prostorno uređenje, graditeljstvo, komunalne poslove i promet na daljnje postupanje.


Ad 9 - Prijedlog zaključka o prijedlogu uređivanja parkinga za bicikle postavljanjem klamerica 
Predsjednik utvrđuje da su se, sukladno Zaključku 14. sjednice Vijeća, sva vijeća mjesnih odbora očitovala o potrebama i lokacijama na kojima predlažu uređivanje parkinga za bicikle
 postavljanjem klamerica. Sve je uvršteno u Prijedlog zaključka o kojem otvara raspravu.
U raspravi sudjeluju A. Bošnjaković, M. Božić, A. Kavur i H. Tomić.
Po završetku rasprave, Vijeće uz 12 glasova „za“, 1 glasom „protiv“ i 1 „suzdržanim“ glasom donosi
Z A K L J U Č A K 
o prijedlogu lokacija za uređivanje 
parkinga za bicikle postavljanjem klamerica

1. Vijeće predlaže da se na području Gradske četvrti Donja Dubrava urede parkinzi za bicikle postavljanjem klamerica iz gradske zalihe na sljedećim lokacijama:

- kod tramvajske stanice Kapucinska, u smjeru istoka – 3 klamerice
- ispred objekta Mjesne samouprave „Ivan Mažuranić“, Vrpoljska 10 – 2 klamerice
- ispred objekta Mjesne samouprave „30. svibnja 1990.“, Vinodolska 23 – 1 klamerica
- pored objekta Mjesne samouprave „30. svibnja 1990.“, Vinodolska 23, bočna strana  
  kod platoa – 1 klamerica
- Štefanovečki zavoj, uz sportsko igralište – 3 klamerice
- OŠ Marije Jurić Zagorke, kraj školskog dvorišta – 3 klamerice
- spoj Štefanovečke ceste i ulice Dubrava, ispred zgrade nekadašnje pošte – 3 klamerice
- park Sitnice, kod vježbališta – 2 klamerice
- kod objekta Mjesne samouprave Stari Retkovec, I. Retkovec 2a – 2 klamerice
- I. Retkovec 1, kod dječjeg igrališta – 2 klamerice
- VII. Retkovec, kod željezničkog stajališta (južna strana – kod k.br.13) – 2 klamerice
- pored objekta Mjesne samouprave Čulinec, Ul.badema 2a, s lijeve strane ulaznih vrata 
  - 1 klamerica
- Ul. borova, dječje igralište – 1 klamerica
- ispred objekta NK Čulinec, Ul. palma 38 – 1 klamerica
- park Tomislava Ivčića, Resnički put – 4 klamerice
- željeznička stanica Trnava, sjeverna strana – 4 klamerice
- željeznička stanica Trnava, južna strana – 4 klamerice
- ambulanta Trnava, Resnički put 77 – 4 klamerice

2. Ovaj Zaključak dostavlja se Gradskom uredu za obnovu, izgradnju, prostorno uređenje, graditeljstvo, komunalne poslove i promet na daljnje postupanje.


Ad 10 - Prijedlog zaključka o prijedlogu iscrtavanja pješačkih prijelaza pored dječjeg igrališta u Aleji lipa 
Predsjednik napominje da je Vijeće Mjesnog odbora Novi Retkovec, također sukladno zaključku Vijeća s 14. sjednice, doradilo, odnosno preciziralo svoj prvotni prijedlog i dostavilo skicu. 
Bez rasprave, Vijeće jednoglasno donosi

Z A K L J U Č A K 
o prijedlogu iscrtavanja pješačkih prijelaza 
pored dječjeg igrališta u Aleji lipa
1. Razmotren je Zaključak Vijeća Mjesnog odbora Novi Retkovec kojim se predlaže postavljanje horizontalne signalizacije „iscrtavanje pješačkih prijelaza“ pored  dječjeg igrališta u Aleji lipa, na raskrižju Aleje lipa i Ulice jasmina – istočna strana te na raskrižju Aleja lipa i Ulica trešanja – istočna strana. 
2. Vijeće prijedlog smatra opravdanim te nadležnom Gradskom uredu predlaže da po obavljenom očevidu utvrdi mogućnost realizacije, donese odgovarajuće rješenje i Vijeće obavijesti o učinjenom.
3. Ovaj Zaključak dostavlja se Gradskom uredu za obnovu, izgradnju, prostorno uređenje, graditeljstvo, komunalne poslove i promet na daljnje postupanje.



Ad 11 – Prijedlog zaključka o očitovanju o zahtjevu za zakup dijela neizgrađenog građevinskog zemljišta oznake k.č.br. 7987/1 i 9584/3 obje k.o. Dubrava 
Predsjednik utvrđuje da Vijeće Mjesnog odbora Novi Retkovec nije suglasno s davanjem predmetnog zemljišta u zakup, a u svojem Zaključku obrazložili su zbog čega nisu suglasni. Predlaže da se i Vijeće negativno očituje. Otvara raspravu.
Bez rasprave, Vijeće jednoglasno donosi

Z A K L J U Č A K
o očitovanju o zahtjevu za zakup neizgrađenog građevinskog zemljišta,
dio k.č.br. 7987/1 i dio 9584/3 obje k.o. Dubrava
 
1. Razmotren je dopis Gradskog ureda za upravljanje imovinom i stanovanje kojim se traži očitovanje Vijeća o zahtjevu za zakup dijela neizgrađenog građevinskog zemljišta oznake k.č.br. 7987/1 i 9584/3 obje k.o. Dubrava ukupne površine 100m², za namjenu parkirališnog prostora, koji je podnijela stranka Ivona Majer iz Zagreba, Južna ul. 20.
1. Vijeće, sukladno prethodno utvrđenom mišljenju Vijeća Mjesnog odbora Novi Retkovec, nije suglasno sa davanjem u zakup zemljišta navedenih pod točkom 1. te predlaže da se zahtjevu ne udovolji iz razloga što su predmetne parcele već iskorištene za dobrobit zajednice kao neograđena zelena površina s posađenim voćkama i cvijećem te ne postoji opravdana potreba za prenamjenu u parkirališna mjesta. 
3.    Ovaj Zaključak dostavlja se Gradskom uredu za upravljanje imovinom i stanovanje na daljnje postupanje.


Ad 12 - Prijedlog zaključka o stavljanju izvan snage Zaključka o očitovanju o mogućnosti raspolaganja prodajom k.č.br. 2/2 k.o. Peščenica (Klasa: 024-08/22-002/248, Urbroj: 251-13-11-4-22-12)
Predsjednik utvrđuje da je potrebno dva zaključka s prošle sjednice staviti izvan snage jer je Gradski ured za upravljanje imovinom i stanovanje zatražio da se Vijeće očituje o raspolaganju prodajom predmetne čestice na način da se izričito odredi je li suglasno ili nije s prodajom. Na prošloj sjednici Vijeće se očitovalo da je suglasno s prodajom ali su donesena još dva zaključka kojim je suglasnost uvjetovana osiguranjem prostora za rad Mjesnog odbora i rješavanje izlaska Štefanovečke c. na ul. Dubrava prema zapadu. Za rješavanje tih zahtjeva nadležni su drugi gradski uredi.
U raspravi sudjeluju H. Tomić, M. Božić i A. Bošnjaković.
Nakon završetka rasprave Vijeće jednoglasno donosi 
 

Z A K L J U Č A K 
o stavljanju izvan snage Zaključka o očitovanju o mogućnosti
raspolaganja prodajom k.č.br. 2/2 k.o. Peščenica
(Klasa: 024-08/22-002/248, Urbroj: 251-13-11-4-22-12)

1. Stavlja se izvan snage Zaključak o očitovanju o mogućnosti raspolaganja prodajom k.č.br. 2/2 k.o. Peščenica Klasa: 024-08/22-002/248, Urbroj: 251-13-11-4-22-12, donesen na 15. sjednici Vijeća, 22. rujna 2022.
2. Ovaj Zaključak dostavlja se Gradskom uredu za upravljanje imovinom i stanovanje na znanje.


Ad 13 - Prijedlog zaključka o stavljanju izvan snage Zaključka o očitovanju o mogućnosti raspolaganja prodajom k.č.br. 2/2 k.o. Peščenica (Klasa: 024-08/22-002/248, Urbroj: 251-13-11-4-22-13)
Predsjednik utvrđuje da i drugi zaključak s 15. sjednice treba staviti izvan snage. 
Bez rasprave, Vijeće jednoglasno donosi

Z A K L J U Č A K 
o stavljanju izvan snage Zaključka o očitovanju o mogućnosti
raspolaganja prodajom k.č.br. 2/2 k.o. Peščenica
(Klasa: 024-08/22-002/248, Urbroj: 251-13-11-4-22-13)

1. Stavlja se izvan snage Zaključak o očitovanju o mogućnosti raspolaganja prodajom k.č.br. 2/2 k.o. Peščenica Klasa: 024-08/22-002/248, Urbroj: 251-13-11-4-22-13, donesen na 15. sjednici Vijeća, 22. rujna 2022.
2. Ovaj Zaključak dostavlja se Gradskom uredu za upravljanje imovinom i stanovanje na znanje.


Ad 14 - Pitanja i prijedlozi 
Predsjednik daje informaciju da će 31. listopada u 17,00 sati biti polaganje vijenaca kod spomenika braniteljima Dubrave i poziva članove Vijeća da prisustvuju.
N. Horvatić traži da se Gradskom uredu za upravljanje imovinom i stanovanje upute pitanja što Grad čini da stupi u posjed zemljišta u Vrpoljskoj 8 čiji je vlasnik i što se čini po pitanju rješavanja imovinsko-pravnih odnosa za izgradnju desnog skretača iz ul. Dubrava u Osječku ulicu. Pitanja predaje i u pisanom obliku.
Predsjednik obavještava Vijeće o uklanjanju sprava od strane Zrinjevca na dječjem igralištu u Vinodolskoj ul. koje će početi 31. listopada.
A. Kavur upućuje pitanje platformi Možemo: „Zašto šutite o parku u Vinodolskoj, zašto to niste  pitali gradonačelnika koji je dao odgovor da se ne može ići u zamjenu što je laž?“ Ističe da ga je A. Penava Pejčinović ranije nazvala šovinistom.
U daljnjoj raspravi sudjeluju M. Božić, D. Belec, A. Bošnjaković i I. Forgač.
I. Forgač ističe da se za zalagao za očuvanje parka, onoga što je moguće u okviru zakona i nije točno da se nisu obraćali gradonačelniku.
A. Bošnjaković dobiva opomenu zbog ometanja sjednice.
A. Penava Pejčinović ukazuje na prometne probleme u Štefanovečkom zavoju gdje se osim novog sportskog igrališta nalaze i dva velika trgovačka centra. 
Predsjednik odgovara da, nažalost, nije ništa prometno riješeno. Kada se radio projekt igrališta nije se vodilo računa o cjelovitom prometnom rješenju. Jedina mogućnost rasterećenja tog dijela, u ovom trenutku, je dvosmjerno uređenje servisne ceste, između Štefanovečkog zavoja i Mandlove, što će se uskoro i napraviti.
Sjednicu napuštaju M. Cetinja i N. Horvatić.
H. Tomić traži da se uputi pitanje vezano uz „ležeće policajce“ na križanju Ul. Breza i Al. javora. Postavljeni su „mega ležeći policajci“, asfaltirani preko cijelog raskrižja. Pita zašto je tamo bio potreban tako veliki uspornik u koji je utrošeno toliko asfalta?
A. Bošnjaković pita kolika je u postotcima realizacija projekata do sada?
Predsjednik odgovara da iznosi oko 12%.
Sjednicu napuštaju D. Belec, P. Atanasoski, T. Ivanek i A. Penava Pejčinović.
A. Bošnjaković daje primjedbu u svezi jučerašnje edukacije Stožera CZ. Napominje da se nije pojavio nitko od članova Stožera iz Vijeća Gradske četvrti. Došao je g. Mikulek iz Vatrogasne zajednice Grada Zagreba i još nije upoznao nikoga od članova Stožera iz Vijeća. Pita kada će Stožer profunkcionirati?
A. Bošnjaković ponovno dobiva opomenu.
Predsjednik traži A. Bošnjakovića da napusti sjednicu što on odbija pa je pozvana čuvarska služba.
Predsjednik utvrđuje da je to bila ponovljena edukacija za članove Civilne zaštite koji nisu mogli prisustvovati edukaciji u svibnju. Za one koji nisu mogli prisustvovati niti jednoj edukaciji do sada, biti će ponovno organizirana.
A. Bošnjaković napušta sjednicu.
[bookmark: _GoBack]
Budući da više nije bilo pitanja i prijedloga, predsjednik zaključuje sjednicu u 17,30 sati. 


KLASA: 024-08/22-002/277				
URBROJ: 251-13-11-4/005-22-3
Zagreb, 27. listopada 2022.

Zapisnik sastavila:
Snježana Pehar

Predsjednik
Vijeća Gradske četvrti
  Donja Dubrava
                  Trpimir Majcan, prof.

